
Spontán kompozíciók nyomában

Kulcsszavak: spontán;sufni;kézműves;esztétika;csinálmány
Három éve ismerjük egymást, és amióta mindketten egyetemisták lettünk, minden évben volt valamilyen közös építészeti projektünk. Idén egyikünk Prágában van Erasmuson, és hiába választ el minket ez a távolság, ez nem állít meg minket, hogy ne folytassuk ezt a hagyományt. A kapcsolattartásunk formája saját gyártású képeslapok küldése, melyekben dokumentáljuk és bemutatjuk egymásnak a két város spontán épített környezetét a saját építészeti szemléletmódunk alapján.
A kutatási folyamatunk alapja a két városban jelenlévő spontán építészeti alkotások megfigyelése, dokumentálása, kibontása és ezek teljes lecsupaszítása. A mindennapi sétáinkon tudatosan keressük az öntudatlan építményeket, és ezek megfigyelése során válaszokat keresünk olyan kérdésekre, mint: Hogyan kerültek ide az építmények? Ki csinálta és miért? Pusztán a szükség szüleménye egy-egy sufni vagy valamilyen belső esztétikai vágy is megjelenik? Tudatos-e az anyagválasztás, vagy ez volt számukra elérhető? A kutatásunk célja a helyi hétköznapi kézműves esztétika megfejtése, a lecsupaszított arányok, rejtett mintázatok és értékek megtalálása.
A különböző grafikai és kézműves feldolgozási módszerekkel különböző értékeket tudunk kiemelni, ezzel is ösztönözve magunkat a spontán építészetből való inspirálódásra. A kutatásunk végén egy gyűjteményt szeretnénk készíteni, amin keresztül jobban megismerhető a prágai és budapesti építészek nélküli építészet.



